**ഏഴാം കടലിലെ നക്ഷത്രം :**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

വിവാഹം കഴിഞ്ഞ് കുവൈറ്റിലെത്തി ഒരു മാസം കഴിഞ്ഞപ്പോൾ ഞങ്ങളുടെ സംസാരത്തിൽ കടന്നു വന്ന ഒരു 'സന്തോഷ വാർത്ത'യായിരുന്നു അത്.

അമ്മയാകാൻ ലേഖ അവിടെ തയ്യാറെടുക്കുമ്പോൾ ഈ മരുഭൂമിയിൽ അവൾക്കൊപ്പം ഞാനും മനസുകൊണ്ട് ഏറെ ദൂരം ഒപ്പം സഞ്ചരിച്ചു.

നാട്ടിൽ പോകാൻ ഏറെ ആഗ്രഹമുണ്ടെങ്കിലും കട ബാധ്യതകളും പെങ്ങളുടെ കല്യാണവും അനിയന്റെ കടയുടെ പണിക്കുമെല്ലായി കായ് ഉണ്ടാക്കിയോ നീയ് എന്ന അമ്മയുടെ ചോദ്യത്തിന് മുമ്പിൽ ആ ആഗ്രഹത്തിനെ കത്തിച്ച് കളഞ്ഞു.

അഞ്ച് വർഷങ്ങൾക്ക് ശേഷമാണ് നാട്ടിലേയ്ക്ക് തിരികെ പോകാൻ സാധിച്ചത്. എന്റെ ഹൃദയത്തിനെ വരിഞ്ഞ് കീറുന്ന ആ വാർത്ത എത്തിയപ്പോൾ ഞാൻ എന്റെ വീട്ടിലേക്ക് പറന്നെത്തി.

അച്ഛനെ കാണാതെ പിണങ്ങി ദൈവത്തിന്റെ അടുത്തേക്ക് തന്നെ പോയ എന്റെ പൊന്നു മോന്റെ കുഴി മാടം കാണിച്ചു തന്ന് ലേഖ ചുമലിലേക്ക് തളർന്ന് വീണപ്പോൾ ദിവസങ്ങൾ മാത്രം പരിചയമുള്ള ഭാര്യയിൽ നിന്നും എന്റെ വീടിന്റെ നാല് ചുമരുകൾക്കുള്ളിൽ എരിഞ്ഞും പുകഞ്ഞും തീരുന്ന എന്റെ പാതിയുടെ മിടിക്കുന്ന ഹൃദയ സ്പന്ദനം കേൾക്കാമായിരുന്നു.

കൂട്ടുകാർക്കൊപ്പം വലിയ ചേട്ടൻമാരുടെ കളി കാണാൻ പോയ അവൻ മാത്രം വീട്ടിൽ തിരിച്ചെത്തിയില്ല. അവനായി നാട് മുഴുവൻ തിരച്ചിൽ നടത്തുമ്പോൾ വീട്ടിലെ പിന്നിലെ പറമ്പിലെ കുളത്തിൽ അവൻ ഒരിറ്റു ശ്വാസത്തിനായി പോരാടുകയായിരുന്നു.

അവന്റെ സാന്നിധ്യമുള്ള ആ വീട് ഞങ്ങൾക്ക് നരകമായി മാറി. പക്ഷേ ജോലിയ്ക്ക് തിരികെ പോയില്ലെങ്കിൽ ഇപ്പോൾ ഉള്ള ഏകാന്തതയും മാനസിക പിരിമുറുക്കവും എല്ലാം ഭ്രാന്തനാക്കീടുമോ എന്ന് ഭയന്നു.

ഒരിക്കൽ പോലും നേരിൽ കാണാത്ത സ്വന്തം ചോരയായി അവൻ മാറിക്കഴിഞ്ഞു. എന്നാൽ ലേഖ വളരെ നോർമലായി എല്ലാവരോടും പെരുമാറുന്നു. തിരികെ ഗൾഫിലേക്ക് പോകാൻ അവൾ തന്നെയാണ് നിർബന്ധിച്ചതും.

പോകാൻ തീരുമാനിച്ചതിന്റെ തലേ ദിവസം രാത്രിയിലാണ് മകൻ മരിച്ചതിന് ശേഷം അവൾ ആദ്യമായി കരഞ്ഞത്. വാവിട്ട് നിലവിളിച്ച് എന്നെ കെട്ടിപ്പിടിച്ച് കരയുന്ന അവളെ കണ്ടപ്പോൾ എന്റെ സർവ്വ നിയന്ത്രണവും വിട്ടു പോയി.

എങ്കിലും അവൾക്കായ് കൊടുത്ത വാക്കു കരുതി അവസാനിപ്പിക്കാൻ കഴിയാത്ത നിഴൽ പോലെ തുടരുന്ന പ്രവാസമെന്ന പ്രയാസത്തിനെ വീണ്ടും തോളിലേറ്റി.

എട്ട് മാസം മുമ്പാണ് ആദ്യമായി അവൾ ഒരു ആഗ്രഹം പറഞ്ഞത്. "നന്ദേട്ടന് നാട്ടിലേക്ക് വന്നൂടെ, അല്ലെങ്കിൽ എന്നെ കൊണ്ടു പോകാൻ പറ്റുമോ? "

എനിക്കും ആഗ്രഹമുണ്ട്. പക്ഷേ അതിന് മാത്രമുള്ള പൈസ എന്റെ അടുത്ത് ഇല്ല. ശരി എന്ന് പറഞ്ഞ് ഫോൺ വെച്ചെങ്കിലും ഈ വിഷമം ആത്മാർത്ഥ സുഹൃത്തായ ജയനോട് പറഞ്ഞു.

“അതിനെ കുറിച്ച് നീ ആലോചിച്ച് വിഷമിക്കേണ്ട. ഞങ്ങൾ കൂടി സഹായിക്കാം. അതല്ലേടാ സൗഹൃദം".

അങ്ങനെ അവൾക്കായ് കാത്തിരുന്ന ദിവസം മുമ്പിലെത്തിയപ്പോൾ മനസിൽ ഭയങ്കര ചമ്മലും പരിഭ്രമവും ആയിരുന്നു.

എയർപോർട്ടിൽ അവൾ വന്ന് ഇറങ്ങിയപ്പോൾ ഒന്നും സംസാരിച്ചില്ല. ആളും തിരക്കും ഒഴിഞ്ഞ് രാത്രിയിൽ സംസാരിക്കാം എന്ന് ഓർത്ത് മനസിൽ ചിരിച്ചു.

പോകും വഴി വണ്ടി നിർത്തി, അവൾക്കിഷ്ടപ്പെട്ട ബിരിയാണി വാങ്ങി തിരിഞ്ഞ് നോക്കുമ്പോൾ പൊട്ടിത്തെറികളും ശബ്ദവും തീയും പുകയും മാത്രം കണ്ടു.

കണ്ണുകളിൽ ഇരുട്ട് കയറുമ്പോഴും ആരോ പറയുന്നത് കേട്ടു മത്സരിച്ച് ഓടിയ കാറുകളുടെ നിയന്ത്രണം നഷ്ടപ്പെട്ട് വഴിയിൽ നിർത്തിയിട്ടിരുന്ന കാറിൽ വന്ന് ഇടിച്ചു കയറിയതാണെന്ന്.

മറ്റുള്ളവരുടെ സന്തോഷത്തിനായി സ്വന്തം ജീവിതവും സന്തോഷവും മാറ്റി വെച്ച ഓരോ നിമിഷവും അയാളുടെ തലയ്ക്കുള്ളിലൂടെ മിന്നൽപ്പിണർ പോലെ കടന്നു പോയി. താലി കെട്ടിയ ഭാര്യയെയും സ്വന്തം കുഞ്ഞിനേയും അകറ്റി നിർത്തി മറ്റുള്ളവർക്കായി ജീവിതം ഹോമിച്ചിട്ടും തനിക്ക് ആരോരുമില്ലാതെ ആയല്ലോ എന്ന കുറ്റബോധം അവന്റെ മനസിന്റെ അറകളെ എന്നന്നേക്കുമായി ഇരുട്ടിൽ താഴ്ത്തി.

ഏഴ് കടലും കടന്ന് എന്നെ തേടി വന്ന നക്ഷത്രമായിരുന്നു അവൾ...

എന്റെ ആത്മാവിന്റെ രോദനമായി മാറിയെങ്കിലും അവൾക്കെന്നും ചിരിക്കാൻ മാത്രമല്ലേ അറിയൂ. അതു കൊണ്ടല്ലേ നക്ഷത്രമായി എന്നെ നോക്കി ചിരിക്കുന്നത്.

(പിറു പിറുത്ത് ഉറങ്ങുന്ന നന്ദനെ നോക്കി ഡോക്ടർ "മാനസിക നില തെറ്റിയ നന്ദനെ ഏറ്റെടുക്കാൻ വീട്ടുകാർ തയ്യാറല്ലെന്ന് പറഞ്ഞ സ്ഥിതിക്ക് ഇനിയെന്ത് വേണമെന്ന് ബന്ധപ്പെട്ട ഉദ്യോഗസ്ഥരോട് ചോദിച്ച് തീരുമാനമെടുത്താൽ മതി" !!!)

\*\*\*\*\*\*\*\*\*\*\*\*

എഴുതിയത് : അനിത അമ്മാനത്ത്